b"\n_START_ARTICLE_\nIlles Petites de la Sonda\n_START_SECTION_\nAdministraci\xc3\xb3\n_START_PARAGRAPH_\nLes Illes Petites de la Sonda consisteixen en un gran nombre d'illes, la majoria de les quals s\xc3\xb3n territori d'indon\xc3\xa8sia. Algunes illes, i en particular una part notable de l'illa de Timor, formen el territori del Timor Oriental des de la seva independ\xc3\xa8ncia d'Indon\xc3\xa8sia el 1999. Les illes d'Indon\xc3\xa8sia ara constitueixen les prov\xc3\xadncies de Bali, Illes Petites de la Sonda Occidentals (Nusa Tenggara Barat) i Illes Petites de la Sonda Orientals (Nusa Tenggara Timur).\n_START_SECTION_\nGeologia\n_START_PARAGRAPH_\nGeol\xc3\xb2gicament, les Illes Petites de la Sonda formen part de dos arxip\xc3\xa8lags diferents. L'arxip\xc3\xa8lag del nord, que inclou Bali, Lombok, Sumbawa, Flores i Wetar t\xc3\xa9 un origen volc\xc3\xa0nic. Algunes d'aquestes illes volc\xc3\xa0niques, com ara el Mont Rinjani a Lombok, encara s\xc3\xb3n actius, mentre que d'altres, com Kelimutu a Flores amb els seus tres llacs de cr\xc3\xa0ter multicolors, s\xc3\xb3n extints. Es va comen\xc3\xa7ar a formar durant el Plioc\xc3\xa8, fa aproximadament 15 milions d'anys, de resultes de la col\xc2\xb7lisi\xc3\xb3 de les plaques d'Austr\xc3\xa0lia i d'\xc3\x80sia. Les illes de l'arxip\xc3\xa8lag del sud, incloent Sumba, illa de Timor o Babar, no s\xc3\xb3n volc\xc3\xa0niques i semblen pert\xc3\xa0nyer a la placa australiana. La geologia i l'ecologia de l'arxip\xc3\xa8lag del nord sembla compartir una hist\xc3\xb2ria, caracter\xc3\xadstiques i processos similars amb les illes Moluques, que continuen el mateix arc d'illes cap a l'est._NEWLINE_Des dels temps colonials s'ha estudiat la geologia d'aquestes regions; de totes maneres la seva formaci\xc3\xb3 no s'ha compr\xc3\xa8s completament, i les teories de l'evoluci\xc3\xb3 geol\xc3\xb2gica de les illes ha canviat de forma extensiva durant el segle\xc2\xa0xx._NEWLINE_Situada a la col\xc2\xb7lisi\xc3\xb3 de dues plaques tect\xc3\xb2niques, les Illes Petites de la Sonda conformen una de les regions geol\xc3\xb2gicament m\xc3\xa9s complexes i actives del m\xc3\xb3n. Les illes de l'arxip\xc3\xa8lag del nord s\xc3\xb3n geol\xc3\xb2gicament joves, anant d'1 a 15 milions d'anys, i mai han format part d'una massa de terra m\xc3\xa9s gran. Nom\xc3\xa9s Bali formava part del continent de Sundaland durant l'Edat de gel, separada 644 kil\xc3\xb2metres de l'estret de Lombok, i incloent les actuals Lombok, Sumbawa, Komodo, Flores, Solor, Adonara, i Lembata. Pantar i Alor formen una petita illa a l'est, mentre Sumba i Timor es mantenen separades al sud.\n_START_SECTION_\nEcologia\n_START_PARAGRAPH_\nLes Illes Petites de la Sonda difereixen de les grans illes de Java o Sumatra en tant que s\xc3\xb3n moltes illes i petites, alguns cops dividides per profundes fosses oce\xc3\xa0niques. El moviment de la flora i la fauna entre illes \xc3\xa9s limitat, de tal manera que moltes esp\xc3\xa8cies han evolucionat separadament i fent que algunes esp\xc3\xa8cies nom\xc3\xa9s es trobin en alguna illa en particular. L'esp\xc3\xa8cie m\xc3\xa9s famosa segurament sigui el Drag\xc3\xb3 de Komodo. Tal com ho descriu Alfred Wallace en The Malay Archipelago(Insul\xc3\xadndia), la l\xc3\xadnia de Wallace passa a entre Bali i Lombok, al llarg de les aig\xc3\xbces profundes de l'estret de Lombok, que formen una barrera d'aigua fins i tot quan el nivell de l'aigua \xc3\xa9s baix i enlla\xc3\xa7a les illes amb les masses de terra de l'altra banda. Les illes de l'estret de Lombok formen part de Wallacea, i es caracteritzen, doncs, per una barreja de fauna d'origen asi\xc3\xa0tic i d'Austral\xc3\xa0sia. A les Illes Petites hi predominen les esp\xc3\xa8cies asi\xc3\xa0tiques. Aquestes illes tenen el clima m\xc3\xa9s sec d'Indon\xc3\xa8sia.\n_START_SECTION_\nBoscos caducifolis\n_START_PARAGRAPH_\nDiverses de les illes que es troben a l'est de la l\xc3\xadnia de Wallace, de Lombok i Sumbawa a FLores i Alor, i que tenen una vegetaci\xc3\xb3 particular de bosc sec i no pas la selva o bosc pluj\xc3\xb3s que cobreix gran part de la regi\xc3\xb3 d'Indon\xc3\xa8sia, han estat designades per la World Wildlife Fund com a ecoregi\xc3\xb3 de boscos caducifolis de les illes Petites de la Sonda. Els vessants m\xc3\xa9s alts de les illes contenen boscos de con\xc3\xadferes del g\xc3\xa8nere Podocarpus i Engelhardia amb un sotabosc de lianes, ep\xc3\xadfits i orqu\xc3\xaddies com ara Corybas, Corymborkis i Malaxis, mentre que a les planes costaneres com les de Komodo, Rincah i Flores s'hi troba vegetaci\xc3\xb3 de sabana com la palmera Borassus flabellifer. Malgrat la majoria de la vegetaci\xc3\xb3 d'aquestes illes \xc3\xa9s bosc sec, hi ha clapes de bosc pluj\xc3\xb3s tamb\xc3\xa9 en aquestes mateixes illes, especialment en les zones baixes i en els marges del riu a Komodo, i tamb\xc3\xa9 hi ha una \xc3\xa0rea particular de bosc sec espin\xc3\xb3s a la costa sud-est de Lombok. Els arbres espinosos havien estat for\xc3\xa7a comuns a les costes de les illes per\xc3\xb2 se'ls ha aclarit en una gran part._NEWLINE_Aquestes illes s\xc3\xb3n la llar d'esp\xc3\xa8cies \xc3\xbaniques, incloent-hi 17 esp\xc3\xa8cies end\xc3\xa8miques d'ocells (de les 273 que s'hi trobaren). Els mam\xc3\xadfers end\xc3\xa8mics s\xc3\xb3n la musaranya de Flores (amena\xc3\xa7ada), la rata de Komodo (vulnerable), la guineu voladora de Lombok (Pteropus lombocensis) i el rat-penat d'orelles llargues de la Sonda (Nyctophilus heran), mentre que el carn\xc3\xadvor drag\xc3\xb3 de Komodo, el llangardaix m\xc3\xa9s gran del m\xc3\xb3n (pot arribar a fer 3 metres de llarg i 90 quilos de pes), se'l troba a Komodo, Rincah, Gili Motang i a la costa nord-oest de Flores._NEWLINE_Les activitats m\xc3\xa9s populars entre els turistes s\xc3\xb3n el surf a Kuta (Lombok), l'excursionisme a Flores i Lombok i el busseig a pulm\xc3\xb3 davant les Illes Gili i Labuanbajo (Flores). El punt d'entrada principal a les Illes Petites de la Sonda \xc3\xa9s Bali i hi ha aeroports petits a Maumere i Mataram, mentre que el transport entre illes es fa majorit\xc3\xa0riament en vaixell."